Αν κοιτάξετε τη γη, βλέπετε μια κουκκίδα. Εκεί βρισκόμαστε. Αυτή είναι το σπίτι μας. Αυτή είμαστε εμείς.
Πάνω σε αυτήν έζησαν όλοι εκείνοι για τους οποίους έχουμε ακούσει κάτι, κάθε άνθρωπος που υπήρξε ποτέ.
Το σύνολο της χαράς και της δυστυχίας μας, χιλιάδες θρησκείες, ιδεολογίες και οικονομικά δόγματα...
...κάθε κυνηγός και τροφοσυλλέκτης, κάθε ήρωας και δειλός...
...κάθε δημιουργός και καταστροφέας πολιτισμών, κάθε βασιλιάς και χωρικός...
...κάθε νεαρό ερωτευμένο ζευγάρι, κάθε μητέρα και πατέρας, κάθε πολλά υποσχόμενο παιδί...
...κάθε εφευρέτης και εξερευνητής, κάθε ηθικοδιδάσκαλος, κάθε διεφθαρμένος πολιτικός...
...κάθε διάσημος, κάθε ανώτατος άρχοντας, κάθε άγιος και αμαρτωλός στην ιστορία του είδους μας...
...έζησαν εκεί, πάνω σε έναν κόκκο σκόνης, αιωρούμενο σε μια ηλιαχτίδα.
Η Γη είναι μια πολύ μικρή σκηνή μέσα σε μια τεράστια κοσμική αρένα.
Σκεφτείτε τους ποταμούς αίματος που χύθηκαν από όλους αυτούς τους στρατηγούς και αυτοκράτορες...
...έτσι ώστε με δόξες και τιμές να μπορέσουν να ανακηρυχθούν στιγμιαίοι κυρίαρχοι ενός κλάσματος μιας κουκκίδας.
Σκεφτείτε τις ατελείωτες φρικαλεότητες τις οποίες υπέστησαν οι κάτοικοι μιας μεριάς αυτής της κουκκίδας...
...από τους μετά βίας διαφορετικούς κατοίκους κάποιας άλλης μεριάς της ίδιας κουκκίδας.
Σκεφτείτε πόσο συχνές είναι οι παρεξηγήσεις ανάμεσά τους, πόσο πρόθυμοι είναι να σκοτώσουν ο ένας τον άλλον, πόσο διαρκή είναι τα μίση τους.
Η επιδειξιμανία μας, η αλαζονεία μας, η αυταπάτη πως έχουμε προνομιακή θέση στο σύμπαν...
...τίθενται υπό αμφισβήτηση από αυτό το σημείο με το απαλό του φως.
Ο πλανήτης μας είναι ένα μοναχικό στίγμα στο αχανές κοσμικό σκοτάδι που μας περιβάλλει.
Μέσα στην αφάνειά μας, μέσα σε όλη αυτή την απεραντοσύνη, δεν υπάρχει καμμία ένδειξη...
...ότι κάποια βοήθεια θα έρθει από αλλού για να μας σώσει από τον ίδιο μας τον εαυτό.
Η Γη είναι έως τώρα ο μοναδικός γνωστός πλανήτης ο οποίος μπορεί να φιλοξενήσει ζωή.
Δεν υπάρχει κανένας άλλος πλανήτης στον οποίο θα μπορούσαμε να μεταναστεύσουμε.
Να τον επισκεφτούμε ναι, να εγκατασταθούμε όμως, όχι. Για την ώρα, η Γη είναι το μόνο μέρος στο οποίο μπορούμε να σταθούμε.
Έχει ειπωθεί ότι η αστρονομία διδάσκει τη μετριοφροσύνη και συμβάλλει στη διαμόρφωση του χαρακτήρα μας.
Πιθανότατα δεν υπάρχει καλύτερη απόδειξη της ανοησίας της ανθρώπινης έπαρσης...
...από εκείνη της μακρινής εικόνας του μικροσκοπικού μας κόσμου.
Αυτή η εικόνα υπαγορεύει την ευθύνη μας να συμπεριφερόμαστε με καλοσύνη και συμπόνια ο ένας προς τον άλλον...
...και να διαφυλάσσουμε και να αγαπάμε αυτή τη χλωμή μπλε κουκκίδα, το μόνο σπίτι που έχουμε ποτέ γνωρίσει.
Κείμενο του Carl Sagan: "A pale blue dot", 1994.